Kako izvoditi transmisiju? 


Kada ljudi stupe u vezu sa svojim višim aspektom, dušom, počinju osjećati 
potrebu da budu na pomoć drugima. Ta naklonost služenju dovodi ih u 
kontakt s ljudima i okolnostima u kojima se taj poticaj i svrha duše može 
praktično iskoristiti. 


Služenje je najmoćnije kada se izvodi u grupnoj formaciji. Kada to povežemo s meditacijom, 
poznato je da skupina može raditi s daleko jačom energijom nego isti broj pojedinaca koji meditiraju 
odvojeno. Na taj način transmisijska meditacija nudi jedinstvenu priliku za služenje čovječanstvu i 
za skupni rad s drugima točno tamo gdje jeste. Prema britanskoj ezoteriku, futuristu i autoru 
Benjaminu Cremu, transmisija je najvažniji rad koji možemo obavljati na tako jednostavan način. 


Formiranje skupine 

Širom svijeta postoji više stotina transmisijskih skupina koje se redovito sastaju. Možete se pridružiti 
skupini koja već postoji na vašem području ili osnovati vlastitu. Možete započeti jednostavno tako 
da nekoliko prijatelja sičnih interesa pozovete na redovite sastanke. 


Važna je redovitost. Skupina treba izabrati dan i vrijeme i držati ih se. To Majstorima omogućuje da 
znaju da se na grupu mogu osloniti da će biti na raspolaganju u određeno vrijeme i da će se skupna 
energija moći integrirati u njihov širi plan djelovanja. 


Neke grupe rado započinju s puštajem snimke neke od poruka koje je Maitreja dao preko Benjamina 
Crema, a što oslobađa Maitrejine energije, ili s čitanjem Maitrejine poruke naglas. Druge grupe 
ograničavaju svoju aktivnost na samu transmisiju. 

ik 


Kako provoditi transmisiju 

Da bi se skupina povezala s Majstorima mudrosti, zajedno naglas izgovorite Veliki zaziv. Zaziv je 
molitva koja ne pripada nijednoj religiji ili skupini, a koriste ga milijuni ljudi širom svijeta da bi 
'prizvali' duhovne energije svjetlosti, ljubavi i volje. 


Da bi se transmitirala energija nije potrebna nikakva posebna stručnost u meditaciji. Sve što je 
potrebno je poravnanje između fizičkog mozga i duše ili sebstva. To se postiže usmjeravanjem 
pažnje na ajna centar, energetski centar između obrva, i simultanim izgovaranjem mantre (riječi 
koja evocira energiju) 'OM', tiho, mentalno. Kad pažnja odluta, nježno unutar sebe izgovorite 
(točnije rečeno pomislite) OM i ponovno se usmjerite na taj centar. Ne meditirajte na OM — 
jednostavno ga koristite da biste vratili svoju pažnju. Sve što se od nas traži je da održavamo to 
poravnanje — Majstori obavljaju rad transmitiranja energija. Ključna riječ je jednostavnost. 


U početku ćete možda željeti uspostaviti određenu vremensku duljinu meditacije, na primjer jedan 
sat. No, jednom kada je grupa utemeljena, preporuča se da transmisija traje sve dok energija ne 
prestane teći. Sudionici se trebaju osjećati slobodnima otići kada god žele, trudeći se da ne smetaju 
one koji ostaju. Sastajanje na fizičkoj ravni 'X' puta pojačava snagu rada u odnosu na onu koja se 
može postići samo mentalnim povezivanjem pojedinaca. 


Što se događa tijekom transmisije? 

Majstori usmjeravaju energije s duhovnih ravni kroz energetske centre (čakre) članova skupine do 
mentalnih razina na kojima postaju pristupačnije i korisnije čovječanstvu. Skupina doslovce služi 
kao 'mjesto ulaska' energija u svijet. Te energije onda dopiru do čovječanstva i na različite načine 
pobuđuju ljudski napredak. Majstori koji šalju energije usmjeravaju ih svojim fokusiranim umovima 
tamo gdje su najpotrebnije. Oni također znaju točan omjer i snagu koja je potrebna da bi se 
proizveli željeni učinci. Skupina ne treba pokušavati usmjeravati te energije nekoj osobi, skupini illi 
zemlji za koju misle da bi joj koristile. Dovoljno je da djelujemo kao pozitivni, uravnoteženi mentalni 
kanali kroz koje se energije mogu slati na visoko znanstveni način. 


Za razliku od drugih vrsta meditacije, transmisija je pod potpunom kontrolom Majstora. Oni su 
stručnjaci i neće kroz vaše centre poslati više energije no što je možete na siguran način primiti. 
Međutim, preporuča se da djeca mlađa od 12 godina ne sudjeluju u transmisijskoj meditaciji jer 


njihovi energetski centri nisu dovoljno razvijeni pa bi im proces mogao naškoditi. Pored toga, za 
ljude s poviješću mentalno/emocionalnih bolesti te energije mogu biti previše stimulirajuće. 


Trokuti 

Kada se nije moguće priključiti skupini ili osnovati skupinu na fizičkoj ravni, ipak možete sudjelovati 
u tom obliku služenja (transmitiranju energija), iako ne tako djelotvorno. Da bi se to učinilo, treba 
formirati meditacijski trokut. Trokut je skupina od troje ljudi koji se svakog dana mentalno povezuju 
i nekoliko minuta kreativno meditiraju. Nije potrebno da žive u blizini ili da meditiraju u isto vrijeme; 
jednom kada se veze trokuta izgrade u mentalnoj supstanci, uvijek ih je moguće oživjeti kada bilo 
koji od članova obavlja taj rad. 


Rad u trokutima je lagan: mentalno se povežite s druga dva člana, vizulizirajte trokut od bijele 
svjetlosti koja kruži iznad vaših glava i tada mentalno, unutar sebe, izgovorite Veliki zaziv. 
Predstavite si da je vaš trokut povezan sa svim drugim trokutima te transmisijskim i meditacijskim 
skupinama na Zemlji. Predstavite si zatim kako bijela svjetlost cirkulira tom mrežom žarišnih 
točaka, izlijeva se i obavija svijet pomažući tako u stvaranju kanala za silazak energija svjetlosti i 
ljubavi u tijelo čovječanstva. 


Upotrebom trokuta stvaramo i održavamo mrežu svjetlosti i dobre volje koja pokriva cijeli planet. 
Mrežu sastavljaju spojena vlakna prosvjetljene mentalne supstance odnosno kanali kroz koje može 
teći duhovna energija. Rad u trokutima koji je uveo tibetanski majstor Djwhal Khul tijekom svoje 
suradnje s Alice A. Bailey je dragocjeno služenje čovječanstvu i može se izvoditi zajedno s 
transmisijskom meditacijom. 


Igra brojeva 


Ljudi se često pitaju koliko kao pojedinci mogu doprinjeti u danoj situaciji. Promotrite sljedeće: 


Kao što je već bilo rečeno, jedan trokut, a trokut tvore troje ljudi, je osnovna jedinica za 
transmitiranje energije. Ako sa toj osnovnoj jedinici pridruži još jedan čovjek, broj trokuta se poveća 
na četiri. Ako se priključe još dva, tako da ih je sada ukupno pet, imamo deset trokuta. Ako jedan od 
njih dovede svojega prijatelja, dobijemo dvadeset trokuta. Sedam ljudi stvara trideset i pet trokuta, 
osam pedeset i šest, devet osamdeset i četiri, a deset ljudi sto i dvadeset trokuta! 


Što je veći broj ljudi u skupini, to dramatičnije se dolaskom još jedne osobe povećava broj trokuta. 
Što je veća skupina, važniji je vaš doprinos i važnije je da li ste prisutni ili odsutni. 


Veliki zaziv 


Veliki zaziv je svjetska molitva i pripada cijelom čovječanstvu. Temelji se 
na istinama koje su zajedničke svim religijama. Preveden je na više od 75 


jezika i dijalekata i svakodnevno ga koriste deseci tisuća muškaraca i žena 
svih vjera koji žele dovesti do ispravnih međuljudskih odnosa i trajnog 
mira. 


VELIKI ZAZIV 


Iz točke svjetlosti u Božjem umu 
Neka svjetlost poteče u umove ljudi. 
Neka se svjetlost spusti na Zemlju. 


Iz točke ljubavi u Božjem srcu 
Neka ljubav poteče u srca ljudi. 
Neka se Krist vrati na Zemlju. 


Iz središta u kojem je znana Božja volja 
Neka svrha vodi male volje ljudi -- 
Svrha, koju Majstori znaju i kojoj služe. 


Iz središta koje zovemo ljudski rod 
Neka se ostvaruje plan ljubavi i svjetlosti, 
I neka zapečati vrata za kojima boravi zlo. 


Neka svjetlost i ljubav i moć obnove plan na Zemlji. 


Veliki zaziv je prvi put upotrijebio Krist u lipnju 1945. godine kada je svojoj Braći, Majstorima 
mudrosti, objavio da je spreman vratiti se u svijet u najkraćem mogućem roku — čim čovječanstvo 
poduzme prve korake prema dijeljenju i suradnji za opće dobro. Maitreja ga je predao čovječanstvu 
kao snažnu metodu koja omogućava 'priziv' energija koje će preobraziti svijet te omogućiti njegov 
povratak i povratak Hijerarhije. 


Kada upotrebljavamo Veliki zaziv, služimo svijetu, jer on je instrument moći u procesu ostvarivanja 
Božjeg plana na Zemlji. On se neposredno dotiče današnjih svjetskih problema. Trebamo svjetlost 
da rasvjetli put pred nama i otkrije nam viziju nove civilizacije; ljubav trebamo da vlada u 
međusobnim odnosima i okonča neprijateljstva i razdjeljenosti; moć volje za dobro trebamo da bi 
usmjerila čovjekov izbor i odluku. 


Preko invokacije, molitve i meditacije moguće je prizvati i aktivirati energije . Muškarci i žene svih 
vjera i narodnosti mogu se udružiti u služenju svijetu tako da dovedu duhovne vrednote i moći u 
svijet; mogu pomoću usredotočene, združene invokacije utjecati na svjetske događaje. Znanstveno 
upotrijebljeno poznavanje te činjenice može postati jedan od velikih oslobađajućih utjecaja unutar 
čovječanstva. 


Nitko ne može upotrebljavati ovaj zaziv, molitvu ili mantru prosvjetljenja i ljubavi bez da 
prouzrokuje velike promjene u odnosima i svrhi/smislu života. 


Ovaj zaziv nije pod pokroviteljstvom nijedne vjere ili sekte. Potičemo vas da ga koristite u ime 
čovječanstva te ohrabrite na to i druge ljude. 


